ועדת הפנים ואיכות הסביבה, כנסת 17, פרוטוקול מספר 302, 2008-01-30 09:30

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: האם קיבלנו איזה שהן הערות?

יפה שפירא: רק ממשרד האוצר.

יפה שפירא: אלה לא הערות, הם אמרו שהם מסכימים עם הנוסח.

אופיר פינס-פז: אני אתחיל קודם עם הצעת חוק לתיקון פקודת המועצות המקומיות – הכנה לקריאה שנייה ושלישית.

אופיר פינס-פז: תומר, מה הנוסח שרצית לתקן בו תיקונים טכניים?

תומר רוזנר: אנחנו הצענו נוסח מתוקן, שמביא לידי ביטוי בצורה יותר טובה את הכוונה של משרד האוצר.

תומר רוזנר: הנוסח מתואם עם משרד האוצר.

אופיר פינס-פז: לפניי הנוסח של ייעוד כספי הקצבות למטרות חינוך.

יפה שפירא: זה שייך לישיבה הבאה שהוספתי.

יפה שפירא: עכשיו אנחנו דנים בחוק ההסדרים.

אופיר פינס-פז: אם כך, אנחנו דנים בחשב מלווה לחברה עירונית – פרק ג' לחוק ההסדרים, סעיפים 5(2) ו-6(1).

גלעד קרן: אני קורא אותו: "אחרי סעיף 142ג1 יבוא: 142ג2.

גלעד קרן: (א) בסעיף זה – "אמצעי שליטה", בתאגיד – כל אחד מאלה: זכות ההצבעה באסיפה הכללית של חברה או בגוף מקביל של תאגיד אחר; הזכות או היכולת למנות דירקטור או מנהל כללי, ובתאגיד שאינו חברה – בעלי תפקידים דומים; הזכות למניה המקנה זכות מהזכויות המפורטות בפסקאות (1) או (2) או זכות דומה אחרת בתאגיד שאינו חברה; הזכות להשתתף ברווחי התאגיד; הזכות ליתרת נכסי התאגיד בעת חיסולו, לאחר סילוק חבויותיו; "תאגיד עירוני בבעלות מלאה" – חברה, אגודה שיתופית, עמותה או תאגיד אחר שהוקם בידי עירייה מכוח סמכותה לפי סעיף 249(30), אשר כל אמצעי השליטה בו, ואם יש לו הון מניות – כל הון מניותיו, הם בידי אחת מאלה: העירייה לבדה או יחד עם רשות מקומית נוספת; העירייה או רשות מקומית אחרת, יחד עם תאגיד עירוני בבעלות מלאה של העירייה.

גלעד קרן: (ב) הוראות סעיפים 142ב, 142ג(א) ו-142ג1 יחולו, בשינויים המחויבים, גם על תאגיד עירוני בבעלות מלאה, למעט תאגיד כאמור שהוא חברה, שכל מטרתה היא גיוס אשראי לעירייה או לעירייה ולרשות מקומית אחרת".

אופיר פינס-פז: נכנס אלינו אחד המוזמנים האמיצים ביום זה של שלג.

אופיר פינס-פז: לפני שנעבור על הנוסח, רציתי לשאול אותך למה בכלל משרד האוצר – אני מניח על דעתו של משרד הפנים – רוצה את המכשיר של חשב מלווה גם בחברות עירוניות.

אופיר פינס-פז: אולי תיתן לנו איזושהי סקירה קצרה על מה שקורה בחברות עירוניות, שזה אחד הדברים שאני מודה שגם כשהייתי שר פנים לא נחשפתי אליו מספיק.

אופיר פינס-פז: הוא לא נושא חשוף מספיק, ולפי דעתי הוא לא נושא שמספיק מטופל.

אופיר פינס-פז: אני אומר את זה מתוך הראייה שלי בזמנו.

אופיר פינס-פז: יכול להיות שיש דברים שהשתנו.

אופיר פינס-פז: יש לי תחושה שהחברות העירוניות זה סוג של זנב שמנהל את הכלב.

אופיר פינס-פז: לפעמים החברה העירונית יותר גדולה מהעירייה ויש לה יותר משמעויות ופונקציות, והיא הרבה פחות שקופה, יש בה הרבה פחות accountabilities, זאת אומרת יכולת לרצות לתת דין וחשבון על מעשים והתנהלות.

אופיר פינס-פז: תן לנו בבקשה איזושהי סקירה קצרה על הנושא ואחרי זה נתקדם.

רני פינצי: חברות עירוניות או תאגידים עירוניים בכלל ממופים במשרד הפנים - יש בערך 1,300 כאלה.

רני פינצי: אנחנו מניחים שיש מעל 2,000.

אופיר פינס-פז: זאת אומרת שלא כולן אפילו ממופות.

רני פינצי: הן לא ממופות.

רני פינצי: כמו שאמר היושב-ראש, זו החצר האחורית של הרשויות המקומיות, של חלקן.

רני פינצי: מצאנו מקרים רבים שבהם החברה העירונית שימשה כמסלקה לנושאים שונים, לאו דווקא כספיים, לרשות המקומית.

רני פינצי: כך למשל ברשות מסוימת שנדרשה בתוכנית הבראה לפטר עובדים, אחרי מאבקים, פיצויים ותוספות, פוטרו העובדים ובו ביום נקלטו כולם עד האחרון בחברה הכלכלית בעלות כמובן יותר גבוהה, כי יש גם תקורה לחברה הכלכלית.

רני פינצי: הפיקוח של משרד הפנים על התאגידים העירוניים בכלל לקוי.

רני פינצי: בשנה האחרונה אנחנו משפרים אותו.

רני פינצי: צעדי השיפור שאנחנו עושים – רק כדי להתחיל להבין מה קורה שם - הקמנו אגף מיוחד מבין עובדי המשרד, שתפקידו לטפל בתאגידים עירוניים.

אופיר פינס-פז: מי העומד בראשו?

רני פינצי: הוא צריך לצאת למכרז.

רני פינצי: בינתיים יעמוד בראשו רן אייזנברג, אבל צורפו לשם כלכלנים ואנשים שמתעסקים בשכר ובייעוץ משפטי.

רני פינצי: זה צוות משימה ייעודי שצריך לטפל בתאגידים העירוניים.

רני פינצי: הוקמה ועדה ציבורית בראשותו של יעקב כהן, שהיה פרקליט מחוז תל-אביב, בהתאם להחלטת ממשלה שצריכה לאשר מינוי של דירקטורים בתאגידים עירוניים, דוגמת ועדת טנה שפניץ.

אופיר פינס-פז: וזאת תהיה ועדה ארצית?

אופיר פינס-פז: איך היא תפעל?

רני פינצי: יהיו בה שני נציגים קבועים: יושב-ראש ומרכז.

רני פינצי: היא תפעל עם אנשי ציבור מבין מאגר של אנשי ציבור, שנמצאו כשירים לאותה ועדה.

רני פינצי: יכהן בה כל פעם מנכ"ל של רשות עירונית סמוכה לרשות העירונית שתבקש לאשר את הדירקטורים שלה.

רני פינצי: המנכ"לים של העיריות ישמשו בסבב.

אופיר פינס-פז: זה כבר עובד?

רני פינצי: היא התחילה לעבוד בתחילת ינואר.

רני פינצי: היא תשב בתל-אביב, יש לה מקום משלה.

רני פינצי: כל התאגידים העירוניים יודעים והם נתבקשו לשלוח את כל הדירקטורים.

רני פינצי: אנחנו מדברים על דירקטורים מן הציבור.

אופיר פינס-פז: אתה יודע שזאת ההחלטה האחרונה שלי ביום האחרון שלי בתפקידי כשר פנים?

אופיר פינס-פז: אני מדבר גם על הקמה וגם על חיוב כל הדירקטורים מן הציבור בהכשרה ובכישורים.

אופיר פינס-פז: זה לא ייאמן שזה לקח שנתיים וחצי.

רני פינצי: הייתה בעיה קשה באיוש משרת יושב-ראש הוועדה או מישהו שכשיר להיות שופט.

רני פינצי: לקח זמן רב עד שהדבר הסתדר.

רני פינצי: במהלך החודשים האחרונים עורך-הדין יעקב כהן בחן ובדק הן ברשות החברות והן אצל טנה שפניץ והן אצל גורמים אחרים, איך לעשות את זה.

רני פינצי: הוא קבע כללים, והוא עכשיו הוא מתחיל לגלגל את הוועדה שלו.

רני פינצי: אכן אנחנו באיחור, כי על-פי אותה החלטת ממשלה שאדוני העביר, זה היה אמור להתחיל לפעול בסוף פברואר ב-2007, ואנחנו באיחור של 11 חודש.

רני פינצי: רשויות מקומיות נתבקשו במסגרת הטפסים לאישור התקציב שלהן לדווח על כל התאגידים העירוניים שהן עוסקות איתם, ואנחנו גם התחלנו בשיתוף פעולה יחד עם רשות החברות הממשלתיות לבנות תשתית חישובית שתקלוט את כל הנתונים האלה ולקבוע כללים אחידים, כי יש חברות מעורבות שהן בטיפול הן של רשות החברות והן של הרשויות המקומיות, זאת אומרת חברות שאין לאף אחד מהצדדים שליטה מלאה בהן.

רני פינצי: במסגרת הזאת גם יצאו הנחיות מטעמנו לכל התאגידים העירוניים שהם לא בבעלות מלאה, זאת אומרת כל התאגידים שלעירייה אין רוב בהם, שהעירייה צריכה להחליט האם היא רוצה לקחת מהם את הרוב או לתמוך בהם רק דרך נהלי תמיכות.

רני פינצי: הוצאנו נוהל לתלכ"ר – תקנון רצוי, זאת אומרת הצעה לתקנון לכל אותם תאגידים עירוניים ומוסדות לטובת הציבור.

רני פינצי: אנחנו מנסים להתחיל לעשות סדר בכל אותה חצר אחורית.

רני פינצי: הבקשה למינוי חשבים מלווים היא מתוך מציאות שאנחנו נחשפים אליה, שחברות עירוניות פתאום צריכות הלוואות גדולות, נמצאות בגירעונות עקב פעולות או שלא על-פי התקנון שלהן או על-פי התקנון ולא פעולות כלכליות, ויש צורך לטפל באותן חברות.

אופיר פינס-פז: כמה תאגידים עירוניים אתה מעריך שנמצאים היום בקשיים?

רני פינצי: אנחנו יודעים היום על 15, אבל אנחנו עם מידע מאוד חסר.

אופיר פינס-פז: אני שואל עצמי למה אתה צריך חשב מלווה.

אופיר פינס-פז: כדי לדעת מה קורה?

רני פינצי: לא, כבר להתחיל לטפל.

רני פינצי: לדעת מה קורה, אנחנו עכשיו שואבים את המידע.

רני פינצי: לאגף הביקורת ברשויות המקומיות יש משימה מיוחדת, להתחיל לטפל בחברות ובתאגידים עירוניים כדי לאסוף את המידע וכדי לראות מה קורה.

רני פינצי: אבל אני כבר מדבר על חברות ותאגידים עירוניים שכבר מצויים בגירעונות גדולים, שהם לא יכולים לכסות אותם מתקציבם, ואז הרשויות באות לבקש הלוואות ומענקים מיוחדים עבור החברה העירונית.

אופיר פינס-פז: אתה מעריך שיש כאלה בסביבות ה-15.

רני פינצי: אני לא מעריך, יש לנו היום 15, ואנחנו מעריכים שיש יותר.

רני פינצי: במצפה-רמון סגרנו את החברה הכלכלית, כי היא באמת הפכה להיות מסלקה.

רני פינצי: .

אופיר פינס-פז: יש לכם סמכות לסגור חברות?

רני פינצי: אין לנו סמכות לסגור את החברה, אבל יש לנו סמכות להורות לראש הרשות – זאת הייתה חברה בבעלות מלאה של העירייה – להפסיק את פעולותיה, ואז פיטרו את כל העובדים והחברה קפאה.

רני פינצי: אנחנו לא יכולים לסגור את החברה, אנחנו יכולים להקפיא אותה.

רני פינצי: חשב מלווה בכל אותם מקומות שתצטרך או תתבקש המדינה, ותמצא שיש צורך לשים גם כסף או לפעול לתוכנית הבראה – היא מפקחת על הכסף הציבורי שנמצא שם.

אופיר פינס-פז: לפי איך שאני מבין את הבקשה של הממשלה, כנראה שהממשלה יוצאת מנקודת הנחה שבסופו של יום בקשיים כלכליים של חברה עירונית – למרות שהיא בכלל לא חברה ממשלתית – העניין מתגלגל לפתחה של הממשלה והיא זאת שנושאת באחריות.

אופיר פינס-פז: לכן היא אומרת שלפחות יהיה לה חשב מלווה.

רני פינצי: זה בוודאות כי זה מתגלגל.

רני פינצי: לגבי אותה חברה כלכלית של מצפה-רמון שבה אנחנו עוסקים בימים האחרונים, העירייה נדרשת לשלם פיצויים לכל אותם עובדים שאנחנו דרשנו לפטר בהיקף של 2.5 מיליון שקלים.

רני פינצי: שם זו סגירה.

אופיר פינס-פז: אבל החלטתם לא לפזר את המועצה במצפה-רמון.

רני פינצי: נכון, אבל אני חושב שזה לא קשור לנושא פה.

אופיר פינס-פז: הא, בדקתם רק את התקציב.

רני פינצי: אישור התקציב.

אופיר פינס-פז: אבל לא על פרוצדורה של כלל - - -

רני פינצי: נכון.

אופיר פינס-פז: יש ועדת חקירה סטטוטורית במצפה-רמון?

רני פינצי: לא, לא הייתה ועדת חקירה מפני שהבעיה שם הייתה בתקציב.

רני פינצי: אנחנו עכשיו פועלים עכשיו עם חשב מלווה.

אופיר פינס-פז: האם החשב המלווה שאתם מבקשים יהיה במתכונת רגילה, כולל פורטה, כולל הכל?

רני פינצי: פה לא ביקשנו חשב פורטה, ביקשנו רק חשב מלווה.

רני פינצי: יכול להיות שאם אנחנו נראה שהקטסטרופה גדולה - - -

אופיר פינס-פז: פורטה זה בחקיקה?

רני פינצי: כן, כי הוא נוטל את סמכויות המועצה, ופה הוא יצטרך ליטול את סמכויות החברה, ולדעתי שם אנחנו נסתבך קצת.

אופיר פינס-פז: מה תהיינה הסמכויות של החשב המלווה?

רני פינצי: הוא יהיה החותם השלישי על ההוצאות.

תומר רוזנר: לא רק, הוא צריך לאשר קליטת עובדים.

רני פינצי: שוב, זאת הוצאה.

רני פינצי: גם קליטת עובדים, בסופו של יום, זאת הוצאה כספית.

אופיר פינס-פז: למה בסופו של יום?

אופיר פינס-פז: בתחילת היום.

אופיר פינס-פז: ..

רני פינצי: כל דבר שקשור להוצאה כספית או חתימה על חוזים צריך אישור.

אופיר פינס-פז: האם המינוי של החשבים יהיה ממאגר החשבים?

אופיר פינס-פז: יש שם רוטציה?

אופיר פינס-פז: ספר לנו קצת מה קורה עם החשבים.

רני פינצי: יש נוהל חדש של חשבים מלווים, שסוכם בינינו לבין אגף החשב הכללי לפני כחצי שנה ואנחנו עובדים על פיו.

רני פינצי: הוגדרו מה הם הכשירויות הנדרשות מחשב מלווה.

רני פינצי: הגדרנו שני סוגים של חשבים מלווים.

רני פינצי: הקבוצה הראשונה כוללת את אלה שיש להם הכשרה כלכלית, וחלקם – אם יבוא מנכ"ל עירייה או גזבר עירייה שירצה להיות חשב מלווה, אנחנו נשמח לקלוט.

רני פינצי: יש רוטציה בקליטתם.

רני פינצי: גם הקליטה נעשית מתוך הקבוצה של הכשירים.

רני פינצי: בעלי כשירויות מיוחדות הם אלה שהיו מנכ"לים וגזברים ברשויות מקומיות.

רני פינצי: בקבוצה השנייה של החשבים הרגילים הכניסה היא לפי FIFO, זאת אומרת הראשון שנכנס הוא גם הראשון שמתקבל, כמובן עם שיקול דעת על התאמתו של החשב המלווה לאותה רשות, כמו: המרחק ממקום מגוריו, קשיי שפה אם יש, או דברים אחרים.

רני פינצי: אנחנו רואים שיש בעיה ברשויות ערביות למי שלא מבין את השפה.

רני פינצי: חשב מלווה לא יכול לכהן ברשות מעל חמש שנים.

רני פינצי: אחרי חמש שנים הוא צריך לצאת לשנת צינון לפחות.

רני פינצי: אלה הכללים הבסיסיים.

רני פינצי: הנוהל פורסם והוא פומבי באתר האינטרנט שלנו.

רני פינצי: ההחלטה הראשונית הייתה שהמאגר ייפתח פעם בשנה למשך חודש כדי לקלוט אנשים חדשים, זאת אומרת אפשר לשלוח כל הזמן את המועמדויות, אבל אנחנו בוחנים אותן חודש בשנה.

רני פינצי: מנכ"ל משרד הפנים ביקש לאחרונה שהמאגר יהיה פתוח באופן רציף, כלומר שאנחנו פעם בחודש נבחן ונכשיר אנשים - יש הודעה לכל החשבים המלווים, האם הם מוכשרים או לא.

רני פינצי: בין הקריטריונים יש גם חוות-דעת משולבת של הרשות, של המחוז, של המטה של משרד הפנים ושל בודק תוכניות ההבראה על תפקודו של החשב המלווה וגם הציון, זאת אומרת אותה חוות-דעת משוקללת, משמש כפרמטר לשיבוצו או אי-שיבוצו או החלפתו של חשב מלווה.

תומר רוזנר: בסעיף 142(ה) לפקודה נקבע שתנאי הכשירות והפסלות לכהונה של חשבים מלווים צריכים להיקבע בתקנות, בהסכמת שר המשפטים, וזה לא נעשה.

אופיר פינס-פז: למה?

אופיר פינס-פז: אתה מודע לזה?

רני פינצי: אנחנו נטפל בזה.

אופיר פינס-פז: אני רק מציע שתעקבו אחרי זה, כי אני חושב שהדברים האלה בהחלט צריכים להיקבע בתקנות.

אופיר פינס-פז: החשבים המלווים הפכו לעסק גדול מאוד.

אופיר פינס-פז: אני חושב שנצטבר מספיק ניסיון.

אופיר פינס-פז: אין שום סיבה שהדברים האלה לא יעוגנו בצורה הראויה ביותר בתקנות, ואם לא נוכל לעגן את זה בחקיקה הראשית.

אופיר פינס-פז: אני גם חושב שאין למשרד הפנים אין בעיה.

אופיר פינס-פז: אני מניח שיש בעיקר בעיה של עומס.

תומר רוזנר: הערה שנייה למהותו של עניין – כפי שנאמר, וגם אדוני היושב-ראש שאל, החשב המלווה הוא בהתערבות בשלב המאוחר, זאת אומרת כשכבר יש משבר ומשרד הפנים יודע עליו בדרך כזאת או אחרת.

תומר רוזנר: אין התייחסות לשלבים המוקדמים יותר, כפי שצוינו לעיל: חובות דיווח של החברות העירוניות, כלילת חובות הדיווח האלה בדוחות הכספיים של העירייה.

תומר רוזנר: כל הדברים האלה לא מוסדרים.

אופיר פינס-פז: למה?

רני פינצי: חובת הדיווח קיימת בחוק העיריות החדש.

אופיר פינס-פז: יש אצלנו פרק כזה.

רני פינצי: יש פרק שלם.

רני פינצי: עד היום אני מודה, ואמרתי את זה פעם אחת, משרד הפנים לא עסק בחברות עירוניות.

אופיר פינס-פז: זה פשוט מדהים.

רני פינצי: גיליתי את זה ואנחנו עובדים שנה שלמה רק כדי לייצר את הבסיס.

אופיר פינס-פז: הייתה פה לקונה – יש עדיין, אבל אני שמח לשמוע בדיווח שלכם שאתם מתקדמים עם זה.

אופיר פינס-פז: יש כאן לקונה אדירה, שהשלטון המקומי חגג בגדול באמצעות החברות העירוניות והתאגידים.

תומר רוזנר: חלק זה בעידוד השלטון המרכזי.

אופיר פינס-פז: לפחות תוך עצימת עין.

תומר רוזנר: כדי לעקוף כל מיני חובות שמוטלות על העיריות, עודדו אותן להקים חברות עירוניות שלא חלות עליהן כל מיני חובות שחלות על עיריות.

אופיר פינס-פז: תן לי דוגמה לכך.

תומר רוזנר: בעבר הרחוק חובת המכרזים לא חלה על חברות עירוניות.

תומר רוזנר: כדי שלא תהיה חובת מכרז על העירייה למשל בכל מיני דברים של הקצאות - - -

אופיר פינס-פז: אה, משפט דרעי.

גלעד קרן: צריך לאשר את הסעיף שמתקן את פקודת המועצות המקומיות, סעיף 6(1).

גלעד קרן: יש פה שינוי קטן: בפקודת המועצות המקומיות בסעיף 34א(א) – במקום 142 יבוא 142ג2 - - -

תומר רוזנר: זה תיקון עקיף לפקודת המועצות המקומיות, שמכיל - - -

אופיר פינס-פז: למה לא את כל התיקון, כפי שהממשלה הציעה?

תומר רוזנר: החלק השני זה עירייה חדלה, מה שכבר תיקנו.

אופיר פינס-פז: קיבלנו הערות?

אופיר פינס-פז: יש להם הרי איזשהו פורום.

יפה שפירא: לא קיבלנו, רק האוצר אמר שהוא מסכים.

אופיר פינס-פז: אני לא רואה שהם הוזמנו לפה.

אופיר פינס-פז: יש פורום של חברות עירוניות.

רני פינצי: זה פורום של החברות הכלכליות העירוניות.

אופיר פינס-פז: הוא פורום חזק מאוד וגם ידוע, אבל אני לא רואה אותו ברשימה של המוזמנים.

יפה שפירא: אבל השלטון המקומי כן הוזמן.

אופיר פינס-פז: זה לא קשור לשלטון המקומי.

אופיר פינס-פז: המרכז לשלטון מקומי זה המרכז המקומי לשלטון ראשי הערים.

אופיר פינס-פז: כל היתר – סגנים, חברי מועצות, תאגידים עירוניים, מהנדסים, גזברים ומנכ"לים - לכל אחד יש הפורום שלו, ויש להם פורום עצמאי.

אופיר פינס-פז: לכן זו בעיה.

אופיר פינס-פז: לכל פונקציה עירונית יש פורום שלה, כולל לחברות העירוניות.

קריאה: הגזברים הוזמנו?

אופיר פינס-פז: כן, הגזברים הוזמנו, אבל הפורום הזה של החברות העירוניות הוא פורום ידוע וחזק.

אופיר פינס-פז: אני מקווה שלא תהיה לנו הערה.

אופיר פינס-פז: אני מבקש שתפני אליהם.

אופיר פינס-פז: אם יש להם איזושהי הערה מהותית, אני כבר אומר לכם שיכול להיות שנצטרך לפתוח את זה.

אופיר פינס-פז: אני מבקש שיעבור אליהם הנוסח היום.

תומר רוזנר: עד מתי אתה רוצה שהם יוכלו להעיר?

אופיר פינס-פז: עד שתעלו את זה למליאה.

תומר רוזנר: היום, ביום שני - - -

אופיר פינס-פז: לא ניסחף, במהלך השבוע.

אופיר פינס-פז: אתם מעלים את זה למליאה בשבוע הבא.

אופיר פינס-פז: תנו להם כמה ימים.

אופיר פינס-פז: אני מאשר זאת לקריאה שנייה ושלישית, בכפוף להערה שציינתי.

אופיר פינס-פז: חוק הרשויות המקומיות (ייעוד כספי הקצבות למטרות חינוך) (תיקון מס' 2), התשס"ח-2008

אופיר פינס-פז: הסעיף הבא שנדון בו הוא חוק הרשויות המקומיות (ייעוד כספי הקצבות למטרות חינוך).

אופיר פינס-פז: האמת שסיימנו את החוק, אבל אני מבין שיש פה כמה תיקונים.

תומר רוזנר: בעקבות הדיון בחוק, אחרי שהגענו לשלב הניסוח הסופי, ראינו שנשמט מעינינו הצורך בקביעת הוראת מעבר, כיוון שעיקולים נתפסים בפסיקה כמכשיר דיוני שהחוק יכול להתערב בו גם פרוספקטיבית, במובן שגם עיקולים שכבר הוטלו, אם אנחנו לא נקבע הוראת מעבר, עלולים להיפגע.

תומר רוזנר: לכן אנחנו מציעים להוסיף הוראת מעבר שתשמור על תוקפם של עיקולים שהוטלו ערב חקיקת החוק.

אופיר פינס-פז: כדי שזה לא יהיה רטרואקטיבי או איך שקראת לזה?

רני פינצי: ככל שהוטלו כחוק.

תומר רוזנר: זאת תחולה אקטיבית.

אופיר פינס-פז: כדי שזה לא יהיה רטרואקטיבי.

אופיר פינס-פז: מה זה אומר?

אופיר פינס-פז: כדי שעיקול שהוטל לפני אבל מתממש אחרי, יוכל להתממש?

תומר רוזנר: נכון, הוא לא ייפגע.

אופיר פינס-פז: בסדר, אנחנו נוסיף את זה לנוסח החוק שיעלה למליאה בשבוע הבא.

גלעד קרן: דיברנו עם משרד המשפטים וגם עם משרד החינוך והם מסכימים לנוסח.

אופיר פינס-פז: אני מניח שלא דיברת עם מציע החוק.

גלעד קרן: לא.

יפה שפירא: אבל שלחנו לו ודיברתי אתו.

אופיר פינס-פז: בסדר, זה סביר ואנחנו נאשר גם את זה.

גלעד קרן: אני אקרא את הסעיפים – תיקון סעיף 13 לחוק הרשויות המקומיות: תיקון סעיף 13 בסעיף 13 לחוק העיקרי – בכותרת השוליים, במקום "הוראת" יבוא "הוראות"; האמור בו יסומן "(א)", ובו במקום "סעיף 10" יבוא "סעיף 10(א)"; אחרי סעיף קטן (א) יבוא: "(ב) הוראות סעיף 10(ב) לא יחולו על עיקול שהוטל מכוחה של התקשרות שנעשתה לפני מועד פרסומו של חוק הרשויות המקומיות (ייעוד כספי הקצבות למטרות חינוך) (תיקון מס' 2), התשס"ח-2008.

גלעד קרן: "

אופיר פינס-פז: למה אתה מתחיל מזה?

אופיר פינס-פז: אני רואה פה הוראת מעבר בסוף.

גלעד קרן: יש שתי הוראות מעבר: הוראת מעבר אחת לחוק הרשויות המקומיות והוראת מעבר אחת לחוק לימוד חובה שגם אותו תיקנו.

גלעד קרן: זה נכנס לחוק העיקרי וזה נכנס לחוק המתקן.

גלעד קרן: אני ממשיך לקרוא: "הוראת מעבר 6.

גלעד קרן: הוראת סעיף 6א(ג1) לחוק לימוד חובה, התש"ט-1949, כנוסחו בחוק זה, לא יחולו על עיקול שהוטל מכוחה של התקשרות שנעשתה לפני מועד פרסומו של חוק זה".

אופיר פינס-פז: מאושר.

אופיר פינס-פז: תודה רבה, אני נועל את הישיבה.